ไทยศรีฯซบต่างชาติ
ไทยศรีประกันภัยดึง ERGO ประกันยักษ์ใหญ่จากยุโรป ร่วมทุนวางแผนบุกไทย อาเซียน
28 พ.ค. 2559

โพสต์ทูเดย์ - ไทยศรีประกันภัยดึง ERGO ประกันยักษ์ใหญ่จากยุโรป ร่วมทุนวางแผนบุกไทย อาเซียน
นายนที พานิชชีวะ ประธานเจ้าหน้าที่บริหาร บริษัท ไทยศรีประกันภัย เปิดเผยว่า บริษัทได้พันธมิตรร่วมทุนรายใหม่ โดย ERGO Group จะเข้ามาถือหุ้นในสัดส่วน 40.26% ส่วนผู้ถือหุ้นเดิมตระกูลพานิชชีวะและศรีเฟื่องฟุ้งจะลดสัดส่วนการถือหุ้นลงมาเหลือ 59.74% จากเดิมถือหุ้น 100% ด้วยทุนจดทะเบียน 440 ล้านบาท คาดว่าหลังจากนี้จะใช้เวลาดำเนินการประมาณ 3 เดือน และต้องได้รับอนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ด้วยขั้นตอนจึงเสร็จสมบูรณ์
“การร่วมมือกับ ERGO ซึ่งเป็นบริษัทประกันภัยชั้นนำจากยุโรปครั้งนี้ เรามีเป้าหมายที่จะเป็นบริษัทแนวหน้า 1 ใน 10 ของไทยและภูมิภาคเอเชียตะวันออกเฉียงใต้ ซึ่งเชื่อมั่นว่าด้วยศักยภาพของเรารวมกับเทคโนโลยีและนวัตกรรมระดับโลก ERGO จะทำให้เกิดการผสมผสานอย่างลงตัว เพื่อการยกระดับให้บริษัทบรรลุเป้าหมายที่ตั้งไว้” นายนที กล่าว
ทั้งนี้ บริษัทมีแผน 5 ปี (2559-2563) ต้องเพิ่มเบี้ยขึ้นให้ได้ปีละ 7% เมื่อเทียบกับปีที่ผ่านมาที่ทำเบี้ยได้ 2,554 ล้านบาท และมีกำไรสุทธิอยู่ที่ 452 ล้านบาท ซึ่งการที่ได้ ERGO เข้าร่วมทุนทำให้ได้รับการถ่ายทอดแลกเปลี่ยนความรู้และเทคโนโลยีสามารถทำธุรกิจเชิงรุกได้มากขึ้น